QIShLOQ XO‘JALIGI MAHSULOTLARI YETIShTIRUVChILAR BILAN TAYYORLOV, XIZMAT KO‘RSATISh TAShKILOTLARI O‘RTASIDA ShARTNOMALAR TUZISh, ULARNI RO‘YXATDAN O‘TKAZISh, BAJARISh, ShUNINGDEK ULARNING BAJARILIShI MONITORINGINI OLIB BORISh TARTIBI TO‘G‘RISIDAGI NI

Qishloq xo‘jaligi mahsulotlari yetishtiruvchilar bilan tayyorlov, xizmat ko‘rsatish tashkilotlari o‘rtasida shartnomalar tuzish, ularni ro‘yxatdan o‘tkazish va bajarish tartibini takomillashtirish maqsadida Vazirlar Mahkamasi qaror qiladi:
 1. Vazirlar Mahkamasining 2003-yil 4-sentabrdagi 383-son qarori (O‘zbekiston Respublikasi QT, 2003-y., 9-son, 81-modda) bilan tasdiqlangan Qishloq xo‘jaligi mahsulotlari yetishtiruvchilar bilan tayyorlov, xizmat ko‘rsatish tashkilotlari o‘rtasida shartnomalar tuzish, ularni ro‘yxatdan o‘tkazish, bajarish, shuningdek ularning bajarilishi monitoringini olib borish tartibi to‘g‘risidagi nizomga ilovaga muvofiq o‘zgartirish va qo‘shimchalar kiritilsin.
 2. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.
 1. 5-bandga quyidagi mazmundagi xatboshi qo‘shilsin: 
 “Tuman (shahar)lar hokimliklari o‘z vakolatlari doirasida xo‘jaliklar bilan tayyorlov va xizmat ko‘rsatish tashkilotlari o‘rtasida davlat ehtiyojlari uchun shartnomalar tuzilishi va bajarilishi bo‘yicha ishlarni muvofiqlashtiradilar”.
 2. 10-bandning o‘ninchi xatboshi quyidagi mazmundagi o‘ninchi — o‘n ikkinchi xatboshilar bilan almashtirilsin:
 “Davlat ehtiyojlari uchun qishloq xo‘jaligi mahsulotlari xarid qilish yuzasidan tuziladigan kontraktatsiya shartnomalarida quyidagilar ham ko‘rsatiladi:
 davlat ehtiyojlari uchun xarid qilinadigan hamda xo‘jaliklar ixtiyorida qoladigan mahsulotlarning sorti va miqdori;
 mahsulotlarning sifatiga qo‘yiladigan standartlar, texnik shartlar va boshqa talablar”.
 3. 24-bandning birinchi xatboshi quyidagi tahrirda bayon qilinsin: 
 “Shartnoma ro‘yxatdan o‘tkazilgan taqdirda tayyorlov va xizmat ko‘rsatish tashkilotlari shartnoma ro‘yxatdan o‘tkazilgan kundan boshlab ikki kun muddatda xo‘jaliklarga ro‘yxatdan o‘tkazilgan shartnomaning bir nusxasini imzolangan holda berishlari shart”.
 4. 26-band quyidagi tahrirda bayon qilinsin:
 “26. Taraflarda hamda tuman qishloq va suv xo‘jaligi bo‘limida qoladigan shartnoma nusxalari, shu jumladan unga kiritiladigan barcha o‘zgartirish va qo‘shimchalar tomonlar shartnoma majburiyatlarining hammasini bajargan vaqtdan boshlab uch yil mobaynida tegishli tarzda saqlanadi”.
 5. 27-bandning ikkinchi xatboshi quyidagi tahrirda bayon qilinsin:
 “shartnomada nazarda tutilgan hollarda, tayyorlov tashkilotidan urug‘lik va ekish materiallari bilan o‘z vaqtida ta’minlashni talab qilish. Urug‘lik hamda ekish materiallarining navi, sifati va miqdori tuman (shahar) hokimliklari tomonidan belgilanadi”.
 6. 39-bandga quyidagi mazmundagi xatboshi qo‘shilsin:
 “Agar xo‘jalik tomonidan tayyorlovchi tashkilotga shartnomada nazarda tutilganidan yuqoriroq sifat talablariga mos keladigan mahsulot yetkazib berilsa, u holda taraflarning kelishuviga ko‘ra bunday mahsulotga yuqori narx bo‘yicha haq to‘lanadi”.
 7. 70-bandga quyidagi mazmundagi xatboshi qo‘shilsin: 
 “Xo‘jalik tomonidan sarflangan transport xarajatlarini to‘lamaganlik uchun tayyorlov va xizmat ko‘rsatish tashkilotlari xo‘jalikka to‘lov muddati o‘tkazib yuborilgan har bir kun uchun belgilangan muddatda to‘lanmagan summaning 0,4 foizi, biroq to‘lov muddati o‘tkazib yuborilgan summaning 50 foizidan ko‘p bo‘lmagan miqdorda penya to‘laydi”.
 8. 78-banddagi “oldindan ko‘rish va bartaraf etish mumkin bo‘lmagan holatlar (fors-major holatlar)” so‘zlari “engib bo‘lmaydigan kuch holatlari (fors-major)” so‘zlari bilan almashtirilsin.
 9. 86-band quyidagi tahrirda bayon qilinsin: 
 “86. Kelishmovchiliklar va nizoli masalalar kelib chiqqan taqdirda tomonlar, qoidaga ko‘ra, mustaqil ravishda yoki tuman (shahar)lar hokimliklari huzurida tashkil etiladigan yengib bo‘lmaydigan kuch holatlari (fors-major)ni tasdiqlash bo‘yicha komissiya ishtirokida ularni sudgacha hal etish chora-tadbirlarini ko‘radilar.
 Engib bo‘lmaydigan kuch holatlari (fors-major)ni tasdiqlash bo‘yicha komissiyaga tuman (shahar)lar hokimlari rahbarlik qiladi. Engib bo‘lmaydigan kuch holatlari (fors-major)ni tasdiqlash bo‘yicha komissiya tarkibiga Qishloq va suv xo‘jaligi vazirligi, Davlat statistika qo‘mitasi, “Yergeodezkadastr” davlat qo‘mitasi, Suv iste’molchilari uyushmasi hududiy organlarining va boshqa manfaatdor tashkilotlarning vakillari kiradi. Komissiyaning shaxsiy tarkibi tuman (shahar)lar hokimlari tomonidan tasdiqlanadi.
 Engib bo‘lmaydigan kuch holatlari (fors-major)ni tasdiqlash bo‘yicha komissiya nizoni ko‘rib chiqishda ishtirok etish paytida vakolatli davlat organlarining ma’lumotlari va axboroti asosida mahsulotning sifati pasaytirilishi yoki buzilishi hollari yuzasidan xulosa, shuningdek yengib bo‘lmaydigan kuch holatlari (fors-major) oqibatida yoxud tayyorlovchining aybi bilan shartnomalar bo‘yicha majburiyatlar bajarilmaganligi uchun xo‘jaliklarni javobgarlikdan ozod qilish yuzasidan xulosa berishlari mumkin.
 Fors-major holatlarini aniqlashda shartnoma taraflari qatnashishi kerak”.